Raši, Richard, podpredseda vlády SR pre investície a informatizáciu (2019-05-16):
Ďakujem pekne. Vážená pani podpredsedníčka, ctené dámy, vážení páni poslanci, dovoľte mi, teda aby som krátko uviedol tento zákon, ktorý má za cieľ znižovanie administratívnej záťaže fyzických a právnických osôb. Je to rozšírenie zákona, ktorý bol prijatý v minulom roku, keď sa zaviedli prvé štyri výpisy, ktoré nemusia občania, a potvrdenia, ktoré nemusia občania pri vybavovaní svojich úradných záležitostí na úrady nosiť. Bol to výpis z registra trestov, bol to výpis zo živnostenského, z obchodného registra a potom boli tie výpisy z listu vlastníctva. Teraz sa rozširuje touto novelou ďalších 2, 4, 6, 8, 11 potvrdení a výpisov, ktoré nebudete musieť nosiť, z tých základných sú to potvrdenia o daňových nedoplatkoch, nedoplatkoch na sociálnom poistení, nedoplatkoch na zdravotnom poistení, potvrdenia o návšteve školy, ktorých je početne najviac, výpisy z registra mimovládnych a neziskových organizácií a zase ide o zákon, ktorý má aj svoje technické požiadavky, ale hlavne zákon, ktorý, ktorým sa menia desiatky ďalších zákonov, kde sú povinnosti dodávania týchto potvrdení priamo ustanovené. Takže okrem technického zvládnutia je mimoriadne dôležité zvládnuť to aj po legislatívnej stránke a príprava týchto zákonov a možnože aj z tej legislatívnej stránky je mnohokrát náročnejšia ako po stránke technickej prípravy. Čo sa týka vybratých potvrdení, ktoré zaraďujeme do tohto zákona, ten postup je vždy na základe životných situácií a ich početností, ako sa opakujú, teda potvrdenie o návšteve školy, možno pre vašu informáciu, ročne sa ich vydá viac ako 1 200-tisíc, viac ako 200-tisíc potvrdení sa vydá o nedoplatkoch na zdravotnom poistení, viac ako 250-tisíc na dávkach nemocenského poistenia alebo viac ako 120-tisíc potvrdení o dôchodkových dávkach či 80-tisíc potvrdení o nedoplatkoch na sociálnom poistení. Čiže po prijatí tohto zákona si budú štátne a verejné inštitúcie získavať tieto potvrdenia a nájdu si ich buď vo svojich informačných systémoch, alebo využijú portál OverSi. Pri príprave tohto zákona prišla aj otázka prístupu neverejných alebo nie štátnych inštitúcii, teda napríklad súkromných firiem, ktoré by si mohli tieto údaje získať, tak aby ich nemuseli žiadať od občanov. Možno naozaj tým najpočetnejším je, sú práve potvrdenia, ktoré potrebujú prepravcovia, bývalé SAD-ky od študentov alebo podniky mestskej hromadnej, alebo teda iné súkromné inštitúcie, ktoré tieto potvrdenia potrebujú. Takže aj pre týchto žiadateľov sa nájde riešenie tak, aby si, keď o to požiadaš žiadateľov o vydanie príslušného lístka po zadaní mena alebo niektorých identifikačných údajov, ktoré poskytne žiadateľ, aby si aj tento prevádzkovateľ ich mohol získať tak, aby zistil, že daný žiadateľ je študentom, akého typu školy, v akom kraji alebo mieste, samozrejme, s tým, aby sa dodržala aj ochrana osobných údajov, čiže tu sa snažíme hľadať riešenie, ktoré od 1. 9. bude platné, aby bola zachovaná ochrana osobných údajov a zároveň aby si tieto inštitúcie, ktoré nie sú štátne a verejné, vedeli tieto údaje na základe žiadosti uchádzača o nejakú, napríklad zľavnený lístok, získať. No a čo je dôležité? Zase ide o úsporu desiatok tisíc hodín, ktoré museli občania doteraz tráviť cestovaním po úradoch, a zároveň aj o ušetrenie financií, ktoré museli platiť na poplatkoch na, za získavanie jednotlivých výpisov, aj keď v tejto druhej kole, v tomto druhom kole výpisov ide o mnoho výpisov, ktoré boli dávané doteraz bezplatne, ale napríklad výpis z registra nadácií, výpis z registra občianskych združení, výpis z registra neinvestičných neziskových organizácií alebo výpis registra organizácií s medzinárodným prvkom, tu sa musel platiť poplatok 5 eur doteraz. Teraz, keď sa to bude zdieľať a získavať elektronicky, to bude zadarmo. Čiže dôjde aj k úspore pre všetkých týchto žiadateľov najviac z oblasti nadácií, občianskych združení či neziskových organizácií, ktoré teda nebudú musieť 5 eur, ktoré sa doteraz platilo, platiť. Vážená pani predsedajúca, ďakujem pekne za pozornosť, skončil som.